《涪州牛陂箐》
清代·张九镒

晓云如墨破山行，未辨巉崖荦确横。射虎几人逢李广，叱羊何处问初平。

苔黏古木寒无色，草伏阴虫细有声。两日崎岖头欲白，不关萧瑟动秋情。

作者简介：湖南湘潭人，字桔洲。张九键弟。乾隆五十二年进士，官至四川川东道。性伉直，尝发属吏夔州知府侵蚀关税状。不久引疾归，筑园名退谷。有《退谷诗钞》。